DECIZIA COMISIEI
din 22 februarie 2008
privind anumite măsuri de protecție referitoare la prezența gripei aviare înalt patogene în Israel și de derogare de la Decizia 2006/696/CE
[notificată cu numărul C(2008) 679]
(Text cu relevanță pentru SEE)
(2008/161/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (1), în special articolul 18 alineatele (1) și (5),
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (2), în special articolul 22 alineatele (1) și (6),
întrucât:
(1)
Gripa aviară este o boală virală infecțioasă a păsărilor de curte și a altor păsări, care provoacă mortalitate și perturbări susceptibile de a atinge rapid proporțiile unei epizootii, de natură să compromită grav sănătatea animală și publică și să reducă semnificativ rentabilitatea aviculturii. Există un risc de introducere în Comunitate a agentului patogen, prin intermediul comerțului internațional cu păsări de curte vii și cu anumite alte păsări, precum și cu produse provenind de la acestea.
(2)
Israel a notificat Comisiei prezența unui focar de gripă aviară înalt patogenă la păsările de curte, focar provocat de subtipul H5N1 al virusului gripei de tip A. Israel a luat măsurile necesare și a informat Comisia cu privire la aceasta.
(3)
Decizia 2006/696/CE a Comisiei din 28 august 2006 de stabilire a unei liste a țărilor terțe din care pot fi importate și din care pot tranzita în cadrul Comunității păsările de curte, ouăle destinate incubației, puii de o zi, carnea de pasăre, de ratite și de vânat sălbatic cu pene, ouăle și produsele din ouă și ouăle fără microorganisme patogene specificate, cât și a condițiilor aplicabile în materie de certificare sanitar-veterinară și de modificare a Deciziilor 93/342/CEE, 2000/585/CE și 2003/812/CE (3) stabilește condițiile de certificare veterinară pentru importurile și tranzitul prin Comunitate ale acestor produse. Ținând cont de informațiile furnizate de Israel și de nivelul de control al bolii aplicat, este oportun să se prevadă măsuri care pot fi aplicate anumitor părți ale acestei țări terțe, în funcție de situația sa epidemiologică, precum și să se deroge în mod temporar de la cerințele stabilite în Decizia 2006/696/CE.
(4)
Având în vedere amenințarea pentru sănătatea animală, reprezentată de riscul introducerii gripei aviare în Comunitate, este oportun să se suspende importurile de păsări de curte vii, ratite vii, vânat viu cu pene, de crescătorie sau sălbatic, precum și de ouă destinate incubației de la aceste specii, provenind din zona afectată din Israel.
(5)
Având în vedere riscul pentru sănătatea animală, este, de asemenea, oportun să se suspende importurile în Comunitate, provenind din zona afectată din Israel, de carne proaspătă de pasăre, de ratite și de vânat cu pene, de crescătorie sau sălbatic, precum și importurile de carne tocată, de carne separată mecanic, de preparate din carne și de produse pe bază de carne sau conținând carne de la aceste specii, ca și de anumite alte produse avicole.
(6)
Ținând cont de perioada de incubație a gripei aviare, ar trebui să fie în continuare autorizate importurile, provenind de pe întreg teritoriul Israelului, de anumite produse provenind de la păsări de curte, ratite și vânat cu pene, de crescătorie sau sălbatic, sacrificate sau vânate înainte de 12 decembrie 2007.
(7)
Decizia 2007/777/CE a Comisiei din 29 noiembrie 2007 de stabilire a condițiilor de sănătate animală și publică, precum și a modelelor de certificate pentru importul anumitor produse din carne și stomacuri, vezici și intestine tratate destinate consumului uman, provenind din țări terțe și de abrogare a Deciziei 2005/432/CE (4) stabilește, în partea 4 a anexei II, tratamente specifice privind aceste importuri. În consecință, ar trebui să fie autorizate în continuare importurile de produse din carne provenind de la păsări de curte, ratite și vânat cu pene, de crescătorie sau sălbatic, originare din Israel și tratate la o temperatură de cel puțin 70 °C, care neutralizează agentul patogen al gripei aviare în tot produsul.
(8)
Este oportun să se limiteze perioada de aplicare a măsurilor prevăzute în prezenta decizie. În consecință, ținând cont de timpul necesar pentru a concluziona în mod definitiv că focarul se află sub control, ar trebui ca aceste măsuri să nu se mai aplice păsărilor de curte importate după 2 aprilie 2008, precum și produselor fabricate după această dată.
(9)
Cu toate acestea, pentru a fi în măsură să semneze certificatele veterinare pentru importurile de păsări de curte vii și de produse din carne de pasăre în Comunitate, Israel trebuie să fie scutit de gripa aviară înalt patogenă pentru o perioadă de cel puțin șase luni, în cazul în care se practică o politică sanitară de sacrificare și dacă nu a fost efectuată nicio vaccinare de urgență, în conformitate cu Deciziile 93/342/CEE (5) și 94/438/CE (6) ale Comisiei.
(10)
Atunci când Israel își va recăpăta fostul statut, acesta va fi din nou în măsură de a certifica faptul că este o țară scutită de gripa aviară înalt patogenă, în conformitate cu Deciziile 93/342/CEE și 94/438/CE. Cu toate acestea, ținând cont de faptul că măsurile aplicate de Israel pot fi considerate ca fiind echivalente cu măsurile comunitare, ar trebui să fie autorizate importurile provenind de pe întreg teritoriul acestei țări terțe, sub rezerva anumitor cerințe în materie de certificare, începând cu 3 aprilie 2008.
(11)
Totuși, începând cu 3 aprilie 2008 până în ultima zi de aplicare a prezentei decizii, certificatul ar trebui să menționeze faptul că produsele sunt importate în conformitate cu prezenta decizie.
(12)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Derogare de la articolul 5 din Decizia 2006/696/CE
Prin derogare de la articolul 5 din Decizia 2006/696/CE, importurilor provenind din Israel li se aplică mențiunile care figurează în tabelul următor, în locul celor care figurează în partea 1 a anexei I la respectiva decizie.
IL - Israel
IL-0
Întreg teritoriul Israelului
IL-1
Zona din Israel situată în exteriorul limitelor următoare:
-
La vest, Marea Mediterană.
-
La sud, autostrada nr. 65.
-
La nord, autostrada nr. 70 (Milek Valley).
-
La est, traseul autostrăzii nr. 6, care se află în construcție de-a lungul versantului occidental al Muntelui Carmel.
BPR, BPP, DOC, DOR, HEP, HER, SPF, SRP
IL-2
Zona din Israel situată în interiorul limitelor următoare:
-
La vest, Marea Mediterană.
-
La sud, autostrada nr. 65.
-
La nord, autostrada nr. 70 (Milek Valley).
-
La est, traseul autostrăzii nr. 6, care se află în construcție de-a lungul versantului occidental al Muntelui Carmel.
Articolul 2
Derogare de la articolul 15 din Decizia 2006/696/CE
Prin derogare de la articolul 15 din Decizia 2006/696/CE, importurilor provenind din Israel li se aplică mențiunile care figurează în tabelul următor, în locul celor care figurează în partea I a anexei II la respectiva decizie.
IL - Israel
IL-0
Întreg teritoriul Israelului
IL-1
Zona din Israel situată în exteriorul limitelor următoare:
-
La vest, Marea Mediterană.
-
La sud, autostrada nr. 65.
-
La nord, autostrada nr. 70 (Milek Valley).
-
La est, traseul autostrăzii nr. 6, care se află în construcție de-a lungul versantului occidental al Muntelui Carmel.
WGM
III
EP, E, POU, RAT
IL-2
Zona din Israel situată în interiorul limitelor următoare:
-
La vest, Marea Mediterană.
-
La sud, autostrada nr. 65.
-
La nord, autostrada nr. 70 (Milek Valley).
-
La est, traseul autostrăzii nr. 6, care se află în construcție de-a lungul versantului occidental al Muntelui Carmel.
Articolul 3
Suspendarea anumitor importuri provenind din Israel
Statele membre suspendă importurile provenind din Israel:
(a)
de păsări de curte vii, de ratite vii, de vânat viu cu pene, de crescătorie sau sălbatic, precum și de ouă destinate incubației de la aceste specii, provenind din teritoriul IL-2, astfel cum a fost definit în tabelul de la articolul 1;
(b)
de produsele menționate în continuare, fabricate înainte de 2 aprilie 2008 și provenind din teritoriul IL-2, astfel cum a fost definit în tabelul de la articolul 2:
(i)
carne proaspătă de pasăre, de ratite și de vânat cu pene, de crescătorie sau sălbatic;
(ii)
carne tocată, carne separată mecanic, preparate din carne și produse pe bază de carne sau conținând carne de la speciile menționate la punctul (i);
(iii)
hrană crudă pentru animale de companie și materii prime neprelucrate pentru hrana animalelor, care conțin orice parte din păsările de curte, ratite și vânatul cu pene, de crescătorie sau sălbatic.
Articolul 4
Derogări de la articolul 3 litera (b) din prezenta decizie
Prin derogare de la articolul 3 litera (b), statele membre autorizează importul de produse menționate la articolul 3 litera (b) punctele (i)-(iii), care au fost obținute din păsări sacrificate sau vânate înainte de 12 decembrie 2007.
În funcție de specia sau de speciile în cauză, certificatele veterinare/documentele comerciale care însoțesc loturile acestor produse trebuie să includă următoarea mențiune:
„Carne proaspătă/carne tocată/carne separată mecanic de pasăre, de ratite, de vânat cu pene, de crescătorie sau sălbatic (7) sau preparate din carne/produse pe bază de carne sau conținând carne de pasăre, de ratite, de vânat cu pene, de crescătorie sau sălbatic (7) sau hrană crudă pentru animale de companie și materii prime neprelucrate pentru hrana animalelor, care conțin orice parte din păsările de curte, ratite și vânatul cu pene, de crescătorie sau sălbatic (7) provenind de la păsări sacrificate sau vânate înainte de 12 decembrie 2007 și în conformitate cu articolul 4 din Decizia 2008/161/CE a Comisiei.
Articolul 5
Derogări de la articolul 3 litera (b) punctul (ii) din prezenta decizie
Prin derogare de la articolul 3 litera (b) punctul (ii), statele membre autorizează importul de produse din carne sau care conțin carne de pasăre, de ratite și de vânat cu pene, de crescătorie sau sălbatic, cu condiția ca produsul din carne să fi fost supus cel puțin unuia dintre tratamentele specifice menționate în partea 4, litera B, C sau D din anexa II la Decizia 2007/777/CE.
Tratamentul specific aplicat în conformitate cu primul paragraf al prezentului articol se certifică prin adăugarea mențiunii următoare:
(a)
la punctul II.1.1 coloana B a certificatului de sănătate animală din certificatul de sănătate animală și publică, stabilit pe baza modelului prezentat în anexa III la Decizia 2007/777/CE:
„Produse din carne tratate în conformitate cu Decizia 2008/161/CE a Comisiei”
(b)
la punctul I.28, în coloana „tip de tratament” a certificatului veterinar pentru tranzit și/sau depozitare, stabilit pe baza modelului prezentat în anexa IV la Decizia 2007/777/CE:
„Produse din carne tratate în conformitate cu Decizia 2008/161/CE a Comisiei”
Articolul 6
Cerință în materie de certificare
Începând cu 3 aprilie 2008, sunt autorizate importurile în Comunitate de produse menționate la articolul 3, provenind de pe întreg teritoriul Israelului, sub rezerva includerii mențiunii următoare în certificatele veterinare care însoțesc loturile acestor produse:
„Lot în conformitate cu Decizia 2008/161/CE a Comisiei.”
Articolul 7
Respectarea dispozițiilor
Statele membre adoptă și publică de îndată măsurile necesare pentru a se conforma prezentei decizii. Statele membre informează de îndată Comisia cu privire la aceasta.
Articolul 8
Aplicabilitate
Prezenta decizie se aplică până la 2 iulie 2008.
Cu toate acestea, articolele 1-5 se aplică până la 2 aprilie 2008.
Articolul 9
Destinatari
Prezenta decizie se adresează statelor membre.
Adoptată la Bruxelles, 22 februarie 2008.